runetrust/blame-folketinget-dk huggingface dataset:
Henning Hyllested (EL), 2017-12-06:
Når jeg under mit tidligere spørgsmål spurgte, om der er sket en nyudvikling i Transportministeriet, skyldes det jo, at jeg ved, at tilbage i 2013 satte den daværende regering og daværende transportminister gang i en analyse, og der kom senere en rapport, »Roadmap for udfasning af fossile brændstoffer«.
Claus Hjort Frederiksen (V), 2011-04-13:
Der er jo kommet et godt og solidt grundlag som følge af det, og derfor har vi fremsat en ændring til folkeskoleloven, så vi kan styrke det faglige, så vi kan få bedre indhold end i dag, tilføre it til folkeskolen osv. Så vi arbejder stærkt på den målsætning.
Birthe Rønn Hornbech (V), 1998-04-30:
Det er en meget uheldig sammenblanding, som vi ikke vil medvirke til. Vi er til gengæld meget tilfredse med, at integration overgår til kommunerne, og det har vi jo ønsket i mange år, men vi kan ikke stemme ja til en ordning, hvor hver enkelt kommune ud i al evighed skal være tvunget til hvert år at modtage et ganske bestemt centralt fastsat antal udlændinge, hvis ikke man kan blive enige om en fordeling. Det er at sætte det på spidsen, det er at sætte det kommunale selvstyre ud af kraft, det er at vælte konsekvenserne af regeringens udlændingepolitik over på kommunerne, og det er faktisk også at tage 99 pct. af kommunerne som gidsler på grund af et par enkelte genstridige kommuner. Jeg vil godt her slå helt fast: Vi har ikke nogen sympati for de genstridige kommuner, men vi synes, at den form for tvang, som lovforslaget indebærer, principielt er meget uheldig og stik imod Venstres politik.
Nick Hækkerup (S), 2019-11-27:
Det er sådan, at efter retsplejelovens regler kan retten bestemme, at en sigtet skal undergives mindre indgribende foranstaltninger end varetægtsfængsling, f.eks. psykiatrisk behandling – det er det, man kalder varetægtssurrogat – og det er en forudsætning, at varetægtsfængslingens mål også nås ved den alternative foranstaltning.
Per Kaalund (S), 2006-01-26:
Vi føler, at vores soldater i den periode har gjort et godt og stort stykke arbejde, og vores opfattelse af og baggrunden for vores engagement var, at når Danmark er del af en besættelsesmagt, så påhviler der i henhold til folkeretten en række vilkår og betingelser, nemlig at man skal sikre civilbefolkningen, at man skal medvirke til genopbygning og en lang række andre ting.
Charlotte Dyremose (KF), 2002-02-08:
Jeg er utrolig glad og positiv over den dialog, ministeren siger her fra Folketingets talerstol at hun ønsker at tage med kommunerne, for jeg mener, det er vigtigt, at der netop er den dialog, at man er med til at formidle, hvad det er for nogle rammer, vi har, hvad det er for en lovgivning, vi har, at man er med til at formidle de gode erfaringer.
Mads Fuglede (V), 2018-12-07:
Og som småstat, der har godt af en orden, der er i så meget ro som muligt, især når man tænker på, hvor meget af den kinesiske handel der bliver fragtet på danske skibe og andet, er vi meget eksponeret i den her konflikt, og jeg vil håbe og ønske, at der snart kommer et USA med en klar strategi på det her område igen.
Flemming Kofod-Svendsen (KRF), 2001-05-10:
Men kan stille sådanne krav til et totaløkologisk landbrug i Danmark, så det at bruge noget produktionsjord for at få nogle drivmidler, der er CO2-neutrale, simpelt hen ikke lader sig gøre, fordi de forudgående præmisser er så ideelle, og dem må Enhedslisten køre rundt i.
Tove Videbæk (KD), 2004-04-22:
Jeg er selv med i Færdselssikkerhedskommissionen, og her bliver vi jo løbende orienteret af en opfølgningsgruppe, der følger op på Færdselssikkerhedskommissionens rapport eller handlingsplan 2001-2012, der hedder »Hver ulykke er en for meget«.
Margrethe Vestager (RV), 2004-10-26:
Det, der er lidt sværere at forstå, også når man lytter til debatten her, er, hvad det egentlig er for nogle justeringer, der skal være, for at man rækker hånden op i Det Radikale Venstre, i Socialdemokratiet, i SF og siger, at så vil man gerne være med på det hele eller på dele af det her.
Mariann Fischer Boel (V), 2000-04-26:
Der er foretaget mange provenumæssige skøn i forslaget, og nogle af dem holder, og nogle af dem vil der nok kunne sættes spørgsmålstegn ved, men skatteministeren har i sit regnestykke glemt, at selv fuld omkostningsdækning aldrig dækker, hvad der følger med af menneskelige omkostninger og spekulationer, når skattevæsenet starter en sag.
Mattias Tesfaye (S), 2021-04-14:
Når vi ikke ønsker at samarbejde med Assadregimet, er det, fordi vi mener, at et fælles vestligt pres på Assadregimet er nødt til at være intakt, og hvis vi lige pludselig går enegang, så er vi bange for, at presset bliver lettet på Assadregimet.
Tove Videbæk (KRF), 2002-05-07:
Men alene dette ene eksempel viser, at der er behov for en justering af klage- og erstatningssystemet. Når nu det frie sygehusvalg pr. 1. juli også kommer til at omfatte privat sygehusbehandling, kan man sige, at det jo er en god anledning til at få klage- og erstatningssystemet tunet til det nye virkelighed. Som systemet er nu, er man henvist til de almindelige domstole, hvis man selv har søgt speciallæge, privat sygehus eller er blevet henvist af egen praktiserende læge til speciallæge og blevet fejlbehandlet, fordi krav om erstatning for skader tilføjet af privatpraktiserende læger, speciallæger m.v. p.t. skal fremsættes efter almindelige erstatningsretlige regler.
Finn Sørensen (EL), 2012-05-08:
Selvfølgelig skal man lige snakke om det i forligskredsen, men hvis det er sådan, at De Konservative gerne vil tilslutte sig den konkrete aftale, der er lavet om at bekæmpe social dumping, så må vi jo drøfte det, men det har jeg da set i andre tilfælde i forbindelse med finansloven.
Pernille Vermund (NB), 2021-04-27:
Politiet ved, hvad der er sket, for man fandt videoer, som de her to afstumpede udlændinge havde optaget og gemt på deres computer, heriblandt videoen af en kun 14-årig pige, som de voldtog på skift, mens de filmede det, og bagefter delte de det på nettet – en kun 14 år gammel pige!
Zenia Stampe (RV), 2024-04-12:
Der er flere spor i udlændingedebatten, og det her er jo nede ad et beskæftigelsesspor, som også handler om, hvordan man beskytter det arbejdsmarked, vi har, vores minimumsstandarder for arbejdsmiljø og alt muligt andet på et arbejdsmarked, som samtidig er præget af meget stor tilstrømning eller udenlandsk arbejdskraft.
Jakob Engel-Schmidt (V), 2017-02-07:
Det kan man jo så mene om, hvad man vil, men det er vigtigt, synes jeg, at vi som land lever op til vores internationale forpligtelser, og der kan også godt – synes jeg og synes Venstre – være gode argumenter for, at en 18-årig mand kan få mulighed for at bo under samme asylcentertag som sin 17-årige kæreste eller hustru.
Peter Skaarup (DF), 2001-05-03:
Situationen er den, at formanden for militærkomiteen, Gustav Hägglund, som Danmark selv for nylig har stemt for blev formand, har sagt til Jyllands-Posten den 12. april i år: Vi er en uafhængig instans, og derfor skal debatten gå på, hvordan vi samarbejder med NATO, og ikke på, at EU skal være underordnet NATO.
Kim Christiansen (DF), 2007-03-23:
Det ændrer jo ikke på, at vi meget gerne vil give vide muligheder i adoptionsøjemed, men vores holdning har også altid været – og derfor sagde vi nej til, at enlige skulle have lov til at adoptere – at der som udgangspunkt altid skal være en far og en mor, der kan varetage den opgave, det er at være forældre, uanset om barnet er adopteret eller det foregår ad naturens vej.
Thomas Danielsen (V), 2014-12-11:
Men jeg kunne godt tænke mig at vide, om vi kan forvente nu, hvor ordføreren står og fortæller om, hvor vigtig en dagsordenen det her er for SF, at SF vil følge den her sag til dørs; det betyder at dukke op til udvalgsarbejdet til måske bare et enkelt møde, når nu det er så vigtigt.
Kristian Jensen (V), 2010-02-03:
Derfor er det løfte, som jeg giver, det, der virkelig giver tryghed, nemlig at der ikke er tale om en ekstraskat, men alene er tale om en mindre skattelettelse end ellers, og at ingen vil komme til at betale en højere skat fremadrettet, end de ville have gjort, hvis 2009-reglerne fortsat havde været gældende.
Jesper Langballe (DF), 2010-02-25:
Den nye evalueringsrapport peger på et par alvorlige potentielle trusler mod forskningsfriheden, først og fremmest den såkaldte instruktionsbeføjelse, § 17, stk. 2, hvor der bl.a. står: »Institutlederen kan pålægge medarbejdere at løse bestemte opgaver.
Mette Thiesen (UFG), 2023-01-31:
Derfor kunne jeg godt tænke mig at sige til ministeren, at det måske var en meget god idé at minde kommuner og skoler om, hvad den her lov egentlig var tiltænkt, sådan at vi ikke ender med, at der er nogle børn med særlige behov, som på grund af skolevægring osv. ender med at blive ramt af den her lovgivning.
Peter Hummelgaard (S), 2025-01-08:
I den forbindelse vil jeg fremhæve, at der i 2021 blev foretaget en markant skærpelse af straffen for uagtsomt manddrab, bl.a. så straffen for de allergroveste tilfælde af uagtsomt manddrab i forbindelse med spirituskørsel, narkokørsel og særlig hensynsløs kørsel som udgangspunkt skal udmåles væsentlig højere end til 5 års fængsel.
Søren Søndergaard (EL), 1999-03-19:
Men selv om vi er enige i hovedsigtet i lovforslaget, selv om vi kan bifalde, at der på en række områder sker forbedringer i både sagsbehandling, den økonomiske støtte og vilkårene for at undersøge forholdene i hjemlandet inden afgørelsen om at vende tilbage, er der nogle knaster i udspillet, som vi synes trænger til en grundig overvejelse.
Zenia Stampe (RV), 2021-05-07:
Men jeg synes egentlig, det kunne være lidt interessant lige sådan at få vendt det der igen, for noget af det, som i hvert fald også er blevet klart for mig de seneste 10 år, er, at ligesom det er vigtigt med den lokale repræsentation, så er det også virkelig vigtigt, at der er en faglig tyngde i bestyrelserne.
Steen Gade (SF), 2010-06-01:
Jeg vil også sige, at det jo er derfor, vi har nået et resultat – det er min afslutningsbemærkning – men det skete kun, fordi S og SF havde taget dette initiativ, og fordi vi havde haft et tæt samarbejde mellem de to partier og hr. Dohrmann og for den sags skyld også med De Radikale, så længe De Radikale var med i forhandlingerne.
Henrik Dam Kristensen (S), 2013-01-30:
Det, vi har et ansvar for, er, at skatteydernes penge bliver brugt på en ordentlig og fornuftig måde, og der er jeg meget optaget af, at de forbedringer til 1 mia. kr. om året, som DSB ligesom har vedkendt sig, er de godt i gang med at gennemføre, og jeg synes, det er så vigtigt, at man har alle parter med, dvs. bestyrelse og direktion, men også medarbejderne.
Astrid Krag (S), 2013-12-19:
Som ordføreren også vil kunne læse i høringsnotatet, har Forsikring & Pension jo bl.a. oplyst, at personer med handicap i forsikringsmæssig sammenhæng sidestilles fuldstændig med personer uden handicap, som jeg hører er en af de ting Dansk Folkeparti ordfører er bekymret over.
Lars Barfoed (KF), 2009-02-04:
Og der skal altså være ordentlige trafikløsninger i Københavnsområdet, i hovedstadsområdet, men der er ikke en ordentlig trafikløsning for bilisterne ud mod Frederikssund i dag. Så må jeg sige, når vi taler om CO2-udledning, at det altså medfører rigtig meget CO2-udledning, at vi har den kørsel, vi har i myldretiderne på Frederikssundsvejen, hvor man hele tiden stopper og kører lidt igen, stopper og kører lidt igen.
Carsten Hansen (S), 2006-01-11:
Det sidste, jeg vil spørge ministeren efter i det her spørgsmål, er, at det har vist sig, at det kan knibe i Odense simpelt hen at have plads og omfang til det, mens der i Svendborg er bygget et helt nyt tinghus/domhus: Har det ikke også indgået i overvejelserne?
Mike Legarth (KF), 2013-11-21:
Der er jo ikke nogen tvivl om, at når man går ind til forhandlingerne om en aftale som den her, skal man forholde sig til, at Post Danmark er en statslig virksomhed forstået på den måde, at den har en særlig forpligtelse til at levere breve og pakker til befolkningen og ikke fungerer helt på de konkurrencevilkår, som jeg som konservativ egentlig gerne ville have at den gjorde.
Aaja Chemnitz (IA), 2023-05-12:
Intet om Grønland uden Grønland – det står i regeringsgrundlaget, og det gælder jo sådan set også, når der skal udpeges en arktisk ambassadør, og Grønland er Arktis, når vi taler rigsfællesskab, og derfor giver det rigtig god mening at lytte til Grønland.
Meta Fuglsang (SF), 2009-11-05:
Det, jeg har været meget skarp over for i mit indlæg, har været, at man manipulerer med, hvad SF mener; at man siger, hvad vi har sagt, uden at komme med de konkrete citater; at man bruger en enkelt overskrift fra Politiken som et citat for noget, vi drømmer om.
Kasper Sand Kjær (S), 2023-02-21:
Jeg ved næsten ikke, om jeg synes, det er sjovt, men måske er det en lille smule sjovt at gøre Folketingssalen til et quizprogram, men det har jeg altså ikke noget bud på, og jeg synes måske ærlig talt også, at det er en lille smule useriøst.
Mette Bock (LA), 2011-12-15:
Jeg vil gerne høre, om Venstres politiske ordfører eventuelt kunne forestille sig et politisk mod til også at sikre den politiske legitimitet i et så alvorligt spørgsmål som det, vi diskuterer her, også selv om juristerne måtte sige, at der ikke ifølge grundloven var behov for, at vi skulle have en folkeafstemning.
Ole Birk Olesen (LA), 2015-12-16:
Men er det ikke lidt sært, at Grønland, som insisterer på at have en maks. skat på 42 pct., sender mandater til Danmark, som vil fastholde en maks. skat på 56 pct. her, og som arbejder imod, at skatten i Danmark sænkes til et niveau, som man kender fra Grønland?
Per Clausen (EL), 2007-05-31:
Det vil sige, at Det Konservative Folkeparti vil indføre centralt fastlagte begrænsninger på kommunerne, som kommer til at koste kommunerne penge, uden at give kommunerne en øre, præcis som man tidligere har pålagt dem yderligere opgaver i forhold til folkeskolen i en situation, hvor vi bagefter kan se, at folkeskolen ikke har fået flere penge pr. elev.
Per Dalgaard (DF), 2011-02-25:
Igen lykkedes det fru Margrethe Vestager at spørge på en måde, så det lyder, som om Dansk Folkeparti er ligeglad med folkestemningen og i øvrigt også ligeglad med anstændige behandlinger af givne lovforslag og vil køre det igennem uden politisk drøftelse.
Mariann Fischer Boel (V), 2002-10-23:
Jeg kan som besvarelse på hr. Ole Vagn Christensens spørgsmål sige, at afhændelsen af Forsøgsstation Silstrup skal ses i sammenhæng med, at der gennem årene har været en faldende efterspørgsel efter den forskning, som Forsøgsstation Silstrup har leveret, nemlig forsøg med grovfoderproduktion og forsøg med kvæg. Ud over det kommer der, at der generelt stilles større krav til forskningsinstitutionerne om, at de forskningsmiljøer, der er på de enkelte institutioner, skal have en vis kritisk minimumsstørrelse og et vist
Morten Dahlin (V), 2023-11-29:
Nej, det kan jeg på ingen måde se, og jeg bliver måske nødt til at oplyse til spørgeren og til alle de mange tusinde mennesker, der sidder og ser med, at der fra den 21. juli 2023 og til den 21. november 2023 har været anmeldt 526 demonstrationer med bog- eller flagafbrændinger i Danmark.
Claus Larsen-Jensen (S), 2003-10-10:
Jeg vil gerne bede hr. Kristian Thulesen Dahl svare på: Hvad mening skulle der være i at opgive sit medlemskab og eventuelt få en norsk ordning og alligevel skulle tilpasse sig lovgivningen for 98-99 pct.s vedkommende, hvis man skal varetage sine egne interesser, men ikke have nogen som helst indflydelse på det?
Lars Løkke Rasmussen (M), 2024-02-07:
Må jeg ikke starte med at understrege, at regeringen naturligvis, havde jeg nær sagt, deler forslagsstillernes bekymring i forhold til de israelske bosættelser, som jo har taget til i omfang, og som siden Osloaftalerne i 1990'erne jo er mangedoblet på Vestbredden.
Villy Søvndal (SF), 2002-05-21:
I Landbrugsministeriet i Polen ser de situationen som følgende: Hvordan kan det være, at man i de lande, vi kommer fra, fortsat de næste 10 år med Kommissionens udspil vil give understøttelse til vores landbrug med 100 pct., og så åbner vi op for en konkurrence til et landbrug i Polen og andre lande, der får 25 pct. af støtten?
Morten Homann (SF), 2004-11-04:
Jeg kunne godt tænke mig at spørge ministeren, om han mener, det er tilfredsstillende, og at det er udtryk for en klar skattelovgivning, at man giver fradrag for noget, som i sin natur er udefinerbart, og som afhænger af øjnene, der ser.
Per Stig Møller (KF), 2006-01-19:
Det tolker jeg så på den måde – for der er jo ingen af os, der ønsker at velsigne korruption – at har man fået styr på korruptionen, og mener Kommissionen, at de rigtige tiltag er taget, så vil Dansk Folkeparti været indstillet på at optage dem i 2008.
Charlotte Broman Mølbæk (SF), 2021-11-30:
Desværre står vi igen i en alvorlig situation med rigtig mange smittede og et rigtig stort pres på sundhedsvæsenet, og jeg vil da også lige bruge anledningen her på talerstolen til at sende en stor tak til sundhedspersonalet, der bliver ved med at kæmpe efter lang tid med stort pres og under meget hårde forhold, og også tak til lærere, pædagoger, skoleledere og rektorer, der i en vanskelig tid har skullet få en hverdag til at fungere under rigtig svære betingelser.
Carl Valentin (SF), 2020-01-14:
Jeg mener, der er mange veje at gå, og jeg synes, det er ærgerligt, at man taler om det her, som om det er dårlig erhvervspolitik, for jeg synes faktisk, det er god erhvervspolitik at advare landbruget om, at det kan være, at man i fremtiden ikke længere skal bruge glyfosat.
Sophie Hæstorp Andersen (S), 2025-12-17:
I forhold til personer, som er dømt til anbringelse på en særligt sikret afdeling, er det kun Lolland kommune, som har modtagepligten på det eneste sikrede tilbud til voksne, nemlig Kofoedsminde, hvor de jo også står klar til at tage imod borgere, der netop er dømt til anbringelse.
Zenia Stampe (RV), 2014-10-24:
Det er et åbent spørgsmål, som jeg håber at ordføreren vil svare ærligt på, for jeg synes, det er et område, hvor vi skal have store ambitioner, og derfor vil jeg gerne høre, om ordføreren synes, at vi kan gøre mere, og hvad vi eventuelt kan gøre.
Morten Østergaard (RV), 2009-05-13:
Der kunne man måske i stedet for vælge at sige: Så lad os lave et børnekontor hos den Ombudsmand, vi har i forvejen - så vi ligesom i fællesskab står vagt om, at Ombudsmanden er Ombudsmanden, og der ikke er andre, der også er ombudsmænd.
Simon Kollerup (S), 2022-04-21:
Og der er der jo den her SMV:Digital-ordning, hvor man kan søge hjælp til f.eks. at investere i it-systemer, og det er efter min viden de erhvervsorganisationer og deltagere, der sidder i boardet for SMVdanmark, der har sat den grænse, men det går jeg ud fra at man kan tale med dem om.
Lene Espersen (KF), 2007-04-18:
Det andet er, at det egentlig er min forventning, at vi i forbindelse med politireformen og det styrkede samarbejde, der er mellem politi og andre myndigheder, også sikrer, at det her bliver indtænkt, således at der er en helhedsorienteret forebyggende indsats over for de unge, når de én gang har været i kontakt med politiet.
Leif Lahn Jensen (S), 2011-01-19:
Men efter at man har forringet de her muligheder for 6 ugers selvvalgt kursus, som netop rammer AMU-kurserne utrolig voldsomt foruden en del kurser, som netop tager fat i de her ting, som kan omkvalificere ufaglærte, som kan omkvalificere mange af de her håndværkere også, så vil det jo blive endnu sværere for en arbejdsmand at blive opkvalificeret.
Ritt Bjerregaard (S), 2003-10-24:
Så vil jeg spørge hr. Christian H. Hansen, om Dansk Folkeparti har et ændringsforslag til finansloven til Økologiens Hus, for hvis der er det, vil jeg da gerne tilkendegive, at Socialdemokratiet er indstillet på at støtte et sådant ændringsforslag.
Thorkild B. Fransgaard (FP), 1998-11-17:
Ligeledes inden for min branche, ikke min egen virksomhed, men alle de virksomheder, der er inden for vores branche, dér kan vi kan enstemmigt lægge dokumentation på bordet, der viser, at der sker flere såkaldte arbejdsskader i fritiden end på arbejdspladserne.
Tina Petersen (DF), 2010-05-20:
En så kraftig udbygning med vindenergi, som der foreslås, vil kræve en kraftig udbygning af bl.a. vores elnet, hvilket forbrugerne selvfølgelig kommer til at betale, samtidig med at de også skal betale for den øgede energipris, bl.a. fordi oppositionen ikke hurtigt nok kan få lukket vores effektive kraft-varme-værker.
Pelle Dragsted (EL), 2016-03-02:
Det kan godt være, at finansministeren mener, at det er meningsløst, men for de ældre mennesker ude i kommunerne, der allerede nu kan se på de kommunale budgetter, at der kommer til at blive skåret ned, for de forældre, der afleverer deres børn i daginstitutioner, hvor der i forvejen er for få voksne mennesker til at sikre ordentlige rammer, for de mennesker, der har et handicap, som virkelig er blevet hårdt ramt af nedskæringerne, siden den økonomiske krise satte ind, tror jeg ikke, at det er meningsløst, at vi diskuterer omprioriteringsbidrag.
Helle Thorning-Schmidt (S), 2014-02-04:
Det er ikke jeres SU-reform, vi har gennemført, det er ikke jeres kontanthjælpsreform, vi har gennemført, det er ikke jeres vækstreform, vi har gennemført, så på den måde er der jo markant forskel på det, som en borgerlig regering ville have gjort, og det, min regering har gjort.
Carolina Magdalene Maier (ALT), 2018-11-08:
Så har jeg bare til slut en formel kommentar i forhold til hele debatten om, hvorvidt man som et parti, der står uden for en forligskreds kan fremsætte et beslutningsforslag, f.eks. på folkeskoleområdet, hvor der er en forligskreds, og nu har hr. Henrik Dahl forladt Folketingssalen, eller det har han ikke, han er der.
Kim Sejr (RV), 2003-05-06:
Hvis vi ikke vil være med til at forpligte mere på det her område, hvad er det for nogle værktøjer, hvad er det for nogle initiativer, hvad er det for nogle tiltag, der skal tages i anvendelse, for at vi kan nå frem til det, vi alle sammen ønsker, nemlig at et større antal kommuner tager det forebyggende arbejde i anvendelse på det her område?
Jonas Dahl (SF), 2010-04-06:
Jeg synes, der er et fornuftigt princip i, at man får en række rettigheder, når man når en vis alder, og så må vi som samfund håbe, at man har fået så meget oplysning, når man når den alder, at man er i stand til at træffe sit eget valg i forhold til de forskellige tilbud, der nu er.
Hans Kristian Skibby (DF), 2020-10-20:
Ordføreren før mig, hr. Michael Aastrup Jensen, er jo berømt for at tale højt til daglig, men jeg havde indtryk af, at han talte endnu højere her for lidt siden, og det var måske også, fordi ordføreren følte sig provokeret af det lovforslag, som erhvervsministeren har fremsat.
Karsten Hønge (SF), 2020-10-20:
Jeg deler jo fuldstændig fru Aaja Chemnitz Larsens bekymringer om den ekstreme ulighed i det grønlandske samfund og jo også den bekymring, som jeg kan høre lægges frem, omkring, hvordan man sikrer det grønlandske samfunds fremtid: Hvad er det for nogle økonomiske investeringer, og hvad er det for et økonomisk fundament, der gør, at man i virkeligheden ville kunne arbejde hen imod at få et selvstændigt land?
Frank Jensen (S), 2005-02-24:
Det er en jobplan, hvor vi fremrykker en lang række af de offentlige opgaver, der alligevel skal gennemføres i Danmark, og det bør vi gøre nu, hvor vi har ledige håndværkere, og hvor vi har dygtige folk, der går på dagpenge; lad os gøre det, det kan give arbejdspladser her og nu.
Lene Espersen (KF), 2001-02-28:
Jeg er fuldstændig enig med hr. Ole Vagn Christensen i, at den vedtagelse, som netop er fremlagt, og som Det Konservative Folkeparti har været medforfatter til, indeholder mange gode skridt i den rigtige retning, men nogle af tingene, der skal diskuteres i det fremadrettede, er jo bl.a., hvordan vi får EU-systemet indrettet på en anden måde, så fiskeripolitikken bliver mere sammenhængende og mere virkelighedsnær.
Kaj Ikast (KF), 2002-04-05:
Jeg vil gerne sige til fru Margrete Auken, at her har vi fået høringssvarene, og hvis fru Margrete Auken læser de sidste høringssvar, som kom til tiden, vil man også se, at der er en positiv indstilling, også fra de amter, som i starten var noget imod, men efter at de nu har sat sig ind i problematikken, er det en løsning, de kan anerkende.